ดอลล์ปรับลงขณะการซื้อขายเบาบางช่วงสิ้นปี
ดอลลาร์สหรัฐปรับตัวลงเมื่อคืนนี้ (28 ธ.ค.) เนื่องจากนักลงทุนบางส่วนได้เทขายทำกำไรก่อนช่วงสิ้นปี ท่ามกลางการซื้อขายที่เบาบางในช่วงเทศกาลวันหยุด
29 ธ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.0976 ดอลลาร์สหรัฐ จาก 1.0966 ดอลลาร์สหรัฐ ขณะที่เงินปอนด์ลดลงที่ 1.4884 ดอลลาร์สหรัฐ จากระดับ 1.4914 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 120.35 เยน จาก 120.32 เยน และเพิ่มขึ้นเมื่อเทียบกับฟรังก์สวิสที่ระดับ 0.9878 ฟรังก์ จาก 0.9863 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7253 ดอลลาร์สหรัฐ จากระดับ 0.7270 ดอลลาร์
ดอลลาร์ปรับตัวลงใกล้ระดับต่ำสุดในรอบราว 1 สัปดาห์เมื่อเทียบสกุลเงินหลักส่วนใหญ่ ขณะที่การซื้อขายเป็นไปอย่างเงียบเหงา เนื่องจากตลาดการเงินในออสเตรเลียและอังกฤษยังคงปิดทำการเนื่องในวัน Boxing Day
นักวิเคราะห์ระบุว่าการปรับตัวลงของดอลลาร์ในช่วงสิ้นปีเป็นผลมาจากแรงเทขายทำกำไร ขณะที่ยูโรแข็งค่าต่อเนื่องตั้งแต่ต้นเดือนธ.ค. เมื่อธนาคารกลางยุโรปได้ประกาศขยายมาตรการกระตุ้นทางการเงิน แต่มาตรการดังกล่าวไม่มากเท่ากับที่ตลาดคาดการณ์ไว้ก่อนหน้านี้
ทั้งนี้ ดอลลาร์มีแนวโน้มจะปรับตัวอยู่ในช่วงแคบๆ เมื่อพิจารณาจากการที่ยังไม่มีสัญญาณบ่งชี้ใหม่ๆเกี่ยวกับช่วงเวลาที่ธนาคารกลางสหรัฐจะมีการปรับขึ้นอัตราดอกเบี้ยครั้งต่อไป